மதுரை வட்டச்சாலை அமைத்து 18 ஆண்டுகளுக்கு சுங்கவரி வசூலிக்கவும், எஸ்.பி.கே. நிறுவனத்திடம் ரூ. 200 கோடிக்கு ஒப்பந்தம் செய்யப்பட்டுள்ளது. வண்டலூர் - வாலாஜாபாத் ஆறு வழிச்சாலை பணிக்கும் ரூ.200 கோடிக்கான பணி ஒப்பந்தத்தை எஸ்.பி.கே பெற்றுள்ளது. அதேபோல் நெல்லை - செங்கோட்டை சாலை அகலப்படுத்தும் பணிக்காக ரூ. 407 கோடி ஒப்பந்தமும் எஸ்.பி.கே. நிறுவனமே பெற்றுள்ளது. ஆக, அரசின் மிக முக்கியமான அத்தனை ஒப்பந்தப் பணிகளையும், 100 கோடியில் ஆரம்பித்து, மூன்றாயிரம் கோடி ரூபாயைத் தாண்டும் அளவுக்கு எஸ்.பி.கே. நிறுவனமே பெற்றுள்ள நிலையில், இந்த ரெய்டு மிக முக்கிய ரெய்டாகவே கருதப்படுகிறது. வருமான வரிப்புலனாய்வுத் துறையினர், `ரெய்டு யாவுமே வரி ஏய்ப்பு தொடர்பானவைதாம்' என்று செய்திக்குறிப்பில் சொன்னாலும், பின்னணியில் இருக்கும் சொல்லாத பல தகவல்களை தற்போதைய அரசியல் சூழல் வெளிப்படுத்துவதாக உள்ளது. ஆட்சி அதிகாரத்தின் பிரதான தூண்கள் இருவரையும், அசைத்துப் பார்க்கும் ரெய்டுகள் ஒருவழியாக முடிவுக்கு வந்துள்ளது என்றுதான் சொல்ல வேண்டும். பிரதான தூண்கள் மீது மோதியதோடு இந்த ரெய்டு நடவடிக்கைகள் நின்று விடுமா, அல்லது அடுத்தடுத்த நபர்களை நோக்கி, வருமான வரித்துறை ரெய்டுக்குத் தயாராகுமா என்பதே, கோட்டைப் பக்கத்தில் திகில் கிளப்பிக்கொண்டிருக்கும் செய்தியாகும்...!